Groblershoop: Skaars werksgeleenthede ewe skielik volop – DA NCP
Groblershoop: Skaars werksgeleenthede ewe skielik volop
DA Noord-Kaap: DA Kiesafdelingsleier – Sentraal
Sel: 076 546 8663
Inwoners van Groblershoop is omgekrap oor werksgeleenthede wat voorheen nie bestaan het nie, maar nou, ironies genoeg, met die aanloop na die tussenverkiesing ewe skielik in die dorp beskikbaar is. Dit kom nadat die munisipaliteit deur 'n kontrakteur inwoners van Wyk 3, juis die een waarin die tussenverkiesing gaan plaasvind, verskeie werksgeleenthede aanbied.
Die Demokratiese Alliansie (DA) het 'n probleem met hierdie oppervlakkige aanbied van poste en die munisipaliteit se integriteit word bevraagteken.
Dit wil voorkom asof die tussenverkiesing in Groblershoop dieselfde pad gaan loop as by die Thembelihle Munisipaliteit aan die einde van 2011 toe 'n onafhanklike kandidaat, Danny Jonas, met die hulp van die DA en Cope, die tussenverkiesing betwis en teengestaan het. Tydens die aanloop tot hierdie tussenverkiesing is 'n groot aantal programme en projekte deur die plaaslike regering geloods. Dit sluit programme in om 40 jong mense te help om hul bestuurslisensies te bekom asook 'n projek genaamd "Everyday Heroes", wat gemik was op hulp aan mishandelde vrouens asook 'n veldtog, "Sestien Dae Teen Mishandeling teen Vroue en Kinders". Vieringe om Nasionale Kinderdag te steun, is ook gehou.
Verskeie ander projekte is in Strydenburg geloods in hierdie sensitiewe politieke tyd, wat insluit die skenking van opvoedkundige speelgoed aan sowat 90 kinders, die voorsiening van 10 rekenaars aan die Strydenburg gemeenskapsbiblioteek, die skenking van meubels aan armlastiges, verskeie skoonmaakprojekte asook besoeke aan die gemeenskap deur provinsiale LUR'e.
Op daardie stadium het die DA die beweerde misbruik van openbare fondse aan die Openbare Beskermer gerapporteer. Ons glo steeds dat daar 'n patroon is wat homself herhaal deurdat provinsiale en plaaslike regerings fondse indirek kanaliseer na gebiede waar tussenverkiesings gaan plaasvind om só stemme by die stembus te probeer verseker. Soos nou ook weer die geval by Groblershoop blyk te wees.
Hierdie proses van manipulasie en misbruik van staatsgelde moet gestop word en die verhouding tussen party- en staatsverantwoordelikhede moet duidelik uiteengesit en gevolg word. Die DA sal hierdie situasie met groot aandag dophou en enige sulke voorvalle onmiddellik by die Openbare Beskermer aanmeld.